**E crud balsamul de rubin II**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu mă îndepărtez şi cad în mine,

Mă reaşez pe jilţul sufletesc,

Afară plouă-ntruna cu rubine

Şi-nvăţ cu mine însămi să vorbesc.

La stânga am cristelniţi ruginite –

Asceţii mei, odată, se rugau

Pentru păcatele nebănuite

Ale celor ce au şi parcă n-au.

La dreapta mi se-aşază porumbelul,

Mai gri ca albul ce era odat’,

În față, oaia îmi desface mielul

De blana înnegrită de-mpărat.

Şi ştiu că stau cu spatele spre tine,

Dar nu mi-e teamă, pot să te ignor,

Pentru că sunt născută din rubine

Ce ard înflăcărate până mor.

Nu-mi este teamă de-al tău întuneric,

Pe care pot să-l luminez, privind

În ochii tăi diavolești, de cleric,

Cu tot ce eu am învățat fiind.

Podoabele de fier mă ţin legată

De jilţul de pe care-mpărăţesc

Şi-oricât aș fi acum de-ngreunată,

Eu tot mai mult pe mine mă iubesc.

\*

Şi, dintr-un întuneric nesfârșit,

Zvâcnirea lui a fost cumva fatală,

Lumina din rubine m-a ferit,

Iar el s-a destrămat la mine-n poală.

Sărmane înger negru, inutil,

Să crezi că pot să-ţi fiu a casei uşă?

Acum chiar şi umilul e umil,

Când văd cum arzi în flăcări şi cenușă!

Sărmane înger negru şi naiv,

Pesemne ai jucat jocul greşit,

Pentru că mie-n loc de incisiv

Îmi crește numai dinte de granit.

Esența îți absorb ca pe-o licoare,

Să te absorb pentru o veşnicie

Şi-n suflet îmi va crește-o altă floare,

Cu frunza şi petala rubinie.

\*

Acum, pe jilţul meu, e pace iar

Şi albu-i tot mai alb de porumbel,

Iar oaia îmi aduce azi în dar

Blana-nnegrită de la vechiul miel.

Podoabele de fier s-au desfăcut,

S-au preschimbat în păsări călătoare:

Pe una am trimis-o în trecut,

Să-mi fie-n asfinţit rază de soare,

Pe alta am încălecat, zâmbind,

Cu braţele am prins-o ca-ntr-o chingă

Şi-n zborul ei am tot zburat, iubind,

Lăsând iubirea, veșnic, să învingă.

10 septembrie 2016, Constanţa